《都门秋日偕查少泉刘稚筠史仲和单地山城南看花作》
清代·邓承宗

独处忽不怿，脂车城南行。白云树上流，摇曳作水声。

草色凄以绿，好鸟相和鸣。修途无近远，仿佛若已经。

一寺出深坞，林木何其清。老僧道心薄，尘外多逢迎。

残叶过别院，幽花明乍晴。花香无定处，风过随衣生。

去去复徘徊，暮霭悬高城。

作者简介：邓承宗，字孝旃，江陵人。道光乙酉拔贡。有《藻香馆诗钞》。